b'\n_START_ARTICLE_\nJohannes ja Pirkale\n_START_PARAGRAPH_\nJohannes ja Pirkale (ranskaksi Johan et Pirlouit) on sarjakuva, jonka loi belgialainen sarjakuvapiirt\xc3\xa4j\xc3\xa4 Peyo (Pierre Culliford) vuonna 1952. Sarjakuva ilmestyi belgialaisessa Le Journal de Spirou -lehdess\xc3\xa4. Tarinat julkaistiin albumeina, joita ehti ilmesty\xc3\xa4 13 kappaletta ennen Peyon kuolemaa._NEWLINE_Johannes ja Pirkale seikkailevat keskiajan Euroopassa. Johannes on kuninkaan uskollinen palvelija ja h\xc3\xa4nell\xc3\xa4 on apurinaan lyhyenl\xc3\xa4nt\xc3\xa4, kiivasluontoinen Pirkale, joka ratsastaa vuohella nimelt\xc3\xa4 Esmeralda._NEWLINE_Vuonna 1958 tarinassa Kuusistrumffinen huilu ilmestyiv\xc3\xa4t sivuhahmoiksi pienet siniset strumffit (schtroumpfs), jotka saivat pian oman sarjakuvansa.\n_START_SECTION_\nHistoria\n_START_PARAGRAPH_\nJohannes ja Pirkale oli Peyon suosikkisarja ja h\xc3\xa4n piirsi sit\xc3\xa4 itse ilman studionsa apua._NEWLINE_Suomalaisille lukijoille Johannes ja Pirkale sek\xc3\xa4 strumffit tulivat tutuiksi sarjakuvalehdist\xc3\xa4 Ruutu ja Non Stop. Non Stopin kannessa oli lehden logon vieress\xc3\xa4 kuva Pirkaleesta Esmeraldan sel\xc3\xa4ss\xc3\xa4. Strumffeista on Suomessa k\xc3\xa4ytetty my\xc3\xb6s nimityksi\xc3\xa4 muffet ja smurffit._NEWLINE_Johanneksen ja Pirkaleen seikkailuja ovat Peyon kuoleman j\xc3\xa4lkeen jatkaneet muut Studio Peyon kirjoittajat ja piirt\xc3\xa4j\xc3\xa4t. Yvan Delporte, Thierry Culliford ja Alain Maury on merkitty tekij\xc3\xb6iksi suomeksikin julkaistuihin albumeihin Korpin lauma (Semic 1995, La horde du Corbeau 1994) ja Rotkovuoren trubaduurit (Semic 1996, alk. Les troubadours de Roc \xc3\xa0 Pic 1995). Albumeja on ilmestynyt edelleen lis\xc3\xa4\xc3\xa4.'